
E-listovnik EXABIS in poučevanje z e-portfolii pri študentih s posebnimi potrebami
Pri uporabi orodja za pripravo ali vrednotenje e-portfoliev pri študentih s posebnimi potrebami je treba upoštevati dva vidika dostopnosti. Prvi je dostopnost samega orodja Exabis in spletne učilnice Moodle, drug pa dostopnost vsebin, ki jo ustvarjajo tako pedagoški delavci kot študenti.
Izzivi pri samostojnem delu
Pri študentih s posebnimi potrebami je treba nameniti nekoliko več pozornosti usposabljanju za uporabo orodja. To je še posebej pomembno, če imajo študenti težave z vidom ali s pozornostjo, zaznavanjem in prostorsko orientacijo. E-listovnik Exabis  je namreč v učno enoto v Moodlu dodan kot blok (običajno na desni strani okna), zato je njegova uporaba praviloma manj intuitivna za vse uporabnike.
Skupaj s študenti s posebnimi potrebami se prepričajte, da lahko orodje uporabljajo s svojimi drugimi podpornimi programi, kot so povečevalnik ali bralnik zaslona, brez uporabe miške, zgolj z bližnjicami na tipkovnici ipd. Posebej preverite ustvarjanje kategorij, dodajanje datotek, povezav in opomb, oblikovanje pogleda ter njegovo deljenje. Pri dodajanju dokazil v pogled Exabis omogoča tudi način »povleci in spusti«, ki je lahko otežen za uporabnike tipkovnice, glasovnega upravljanja ali nekaterih drugih podpornih tehnologij. Če posamezne funkcije ni mogoče uporabljati na dostopen način, študentu zagotovite pomoč ali enakovreden alternativni način priprave in oddaje portfolia.
Nekateri študenti imajo lahko težave pri samem načrtovanju, organizaciji in upravljanju nalog, gradivom in časa. To so na primer študenti z Aspergerjevim sindromom, študenti z motnjami avtističnega spektra, študenti z disleksijo. Tudi študenti s težavami v duševnem zdravju imajo lahko težave z organizacijo dela in opravljanjem nalog zaradi težav z zbranostjo ali pomanjkanjem motivacije. Zato jim podajte jasna navodila in posamezne korake (po potrebi z vmesnimi roki), da bodo lažje dosegli končni cilj.
Priporočila za gradiva
Še posebej pri pripravi skupinskih e-portfoliev, ki jih bodo študenti medvrstniško komentirali, je treba posebno pozornost nameniti dostopnosti same vsebine, da jo bodo lahko vrednotili tudi študenti s posebnimi potrebami.
E-portfolii morajo imeti jasno strukturo in navigacijo. Uporabljati je treba naslove in podnaslove, vsem slikovnim elementom je treba dodati besedilne opise, multimedijskim vsebinam pa dobesedni prepis (transkript). Videoposnetkom, katerih vsebine ni mogoče razumeti zgolj s poslušanjem, je treba dodati besedilni ali zvočni opis dogajanja oziroma jih opremiti s podnapisi. Če je mogoče, se izognite tudi postavitvam strani (zavihek Razpored), pri katerih je vsebina podrobno razdrobljena na več stolpcev in vrstic.
Hkrati se je treba zavedati, da morda vsem študentom vizualno bogata vsebina ne ustreza ali pa niso vešči njenega oblikovanja. Zato naj bo vizualna podoba le eden od kriterijev za vrednotenje e-portfolia.

